গরু, মোষ-সহ পশু বলি দেওয়া নিয়ে কী কী নিষেধাজ্ঞা রয়েছে রাজ্য সরকারি আইনে, তা নোটিশ দিয়ে জানাতে হবে সাধারণ মানুষকে। গত সপ্তাহেই রাজ্য সরকারকে এই নির্দেশ দিয়েছিল কলকাতা হাইকোর্ট। ইদের কথা মাথায় রেখেই এই পাবলিক নোটিশ দেওয়ার কথা বলেছিল আদালত।
কিন্তু মঙ্গলবার প্রধান বিচারপতি জ্যোতির্ময় ভট্টাচার্য ও বিচারপতি অরিজিৎ বন্দ্যোপাধ্যায় অবাক হয়ে গেলেন, যখন রাজ্য সরকার জানাল আদালতের নির্দেশ মানা তাদের পক্ষে সম্ভব হচ্ছে না।
কারণ হিসেবে রাজ্য বলে, ১৯৫০ সালের ওয়েস্ট বেঙ্গল অ্যানিম্যাল স্লটার কন্ট্রোল অ্যাক্ট কঠোর ভাবে মেনে যা যা করা দরকার তার সবটা রাজ্য প্রশাসনের হাতে নেই। ইদের আগে এত অল্প সময়ে তা মানাও সম্ভব হবে না।

এই বিষয়ে অন্যান্য খবর

ইদের কুরবানির আগে যোগীর কড়া নির্দেশ, মানতে হবে দুটি নিয়ম
ইদের দিনে বিশেষ বার্তা দিলেন ‘রজত’, দেখুন ভিডিও


যথেষ্ট সংখ্যক পশুচিকিৎসক ও অফিসার নেই। রাজ্যে কসাইখানার সংখ্যাও অপ্রতুল। এই আইন সম্পূর্ণ রূপে মেনে চলার জন্য আগামী বছরের শেষ পর্যন্ত সময় চান রাজ্য সরকারি আইনজীবীরা।
এতেই অবাক হয় আদালত। বিচারপতিরা তাঁদের নির্দেশে বলেন, ‘‘আমরা খুবই অবাক। এটা নতুন আইন নয়। এটা ৬৮ বছরের পুরনো আইন। এক জন অবশ্যই আশা করতে পারেন এতদিনে রাজ্য এই ১৯৫০ সালের আইন মেনে চলার জন্য পরিকাঠামো তৈরি রাখবে।’’
তবে রাজ্যের অক্ষমতার কথা বুঝে কলকাতা হাইকোর্ট নির্দেশ দিয়েছে, সামনের বছরের ইদুজ্জোহার আগে সরকারি নোটিশে উল্লেখ করতে হবে—
• প্রকাশ্য কোনও স্থানে গরু ও মোষ-সহ কোনও পশু কাটা কঠোর ভাবে নিষিদ্ধ।
• দ্বিতীয়ত, ইদুজ্জোহায় গরু বলি দেওয়া ইসলাম ধর্মে প্রয়োজনীয় নয়। এ প্রসঙ্গে বিচারপতিরা সুপ্রিম কোর্টের একটি রায়ের উল্লেখ করেন।
আগামী বছরের বকর-ইদের আগে আইন অনুযায়ী সমস্ত পরিকাঠামো তৈরি করে ফেলারও নির্দেশ দেন বিচারপতিরা। প্রকাশ্যে যাতে কোনও পশু বলি দেওয়া না হয়, তা সুনিশ্চিত করার কথা বলা হয়েছে এই নির্দেশে।